‘My kind sal volkome herstel’Miané Ainslie (2). Foto: Verskaf “Ek weet sy gaan gesond word. Daar is ŉ Hoër Hand aan die werk, hoër as ons, hoër as die dokters. Ek betwyfel dit nie vir ŉ oomblik nie – sy sal volkome herstel.” So sê Claudette Ainslie (34) ná haar dogtertjie, Miané (2), in November 2015 byna in ŉ opblaasswembad in Witbank (eMalahleni) verdrink het. “Ek sien die vordering wat sy maak; waar sy was net ná die ongeluk toe sy nie eens kon beweeg nie, tot waar sy nou is – daar is groot vordering. Sy kan nou met ŉ bietjie hulp haar koppie meer regop hou. Haar handjies is meer oop en sy begin nou selfs na goed uitreik.” Claudette en Miané woon sedert Augustus 2016 by haar suster in Ifafa, KwaZulu-Natal, en Claudette sê hoewel hulle albei soms “af” dae beleef, gaan dit onder omstandighede goed met hulle. “Dit gaan net beter hier met Miané. Dit is warmer en die lug is ook skoner as in Witbank met al daai myne. Met my gaan dit ook goed, ek voel soms hartseer, maar ek bly positief. Ek ontvang my krag van die Here. Dit is net Hy, en om Miané se gesiggie te kan sien, wat my die krag gee om elke dag op te staan en weer te probeer.” Volgens dié mamma hou Miané van rof speel en geniet dit vreeslik wanneer al die aandag op haar is. “Sy is vreeslik mal oor soen. Sy giggel so as ek haar in haar nekkie soen – haar hele gesiggie kry sommer lewe.” Miané, wat in Maart haar derde verjaardag vier, was vir die afgelope drie weke in ŉ rehabilitasiesentrum naby Durban en volgens Claudette het dié drie weke haar ongeveer R120 000 uit die saak gejaag. “Ons gaan na die rehabilitasiesentrum toe soos wat ek die nodige geld kan insamel. Ons het in hierdie drie weke so baie geleer en dit het vir Miané ongelooflik baie gehelp. As ons net meer geld kan insamel sodat sy langer in rehab kan bly, sal haar vordering soveel verbeter. In hierdie stadium moet sy nuwe breinpaadjies bou en dit kan slegs gedoen word deur genoeg terapie.” Miané het breinskade opgedoen en het ‘n baie erge graad van serebrale gestremdheid. Sy het ook gesukkel met epilepsie en het ongeveer 10 aanvalle per dag beleef. Met haar nuwe medikasie is die aanvalle verminder tot drie per dag. Volgens Claudette sal meer terapie dié probleem ook help beheer. “Maar dit gaan nie net oor die terapie nie, sy het ook baie toerusting nodig en daar moet baie toetse gedoen word. Dit kos alles baie geld.” Besoek gerus Miané se Facebook-blad indien jy ‘n bydrae wil maak.